"Qimmit" dan "Qimmiq" melencong ke sini. Untuk dokumentari tentang pembunuhan anjing, lihat Qimmit, a Clash of Two Truths. Untuk susu, lihat QimiQ.

**Anjing Eskimo Kanada** atau **anjing Inuit Kanada** ialah satu baka anjing pekerja dari Artik. Nama lain termasuk ***qimmiq*** atau ***qimmit*** (perkataan bahasa Inuit untuk "anjing"). Anjing Greenland dianggap sebagai baka sama dengan anjing Eskimo Kanada oleh sebab kedua-duanya belum cukup mencapah secara genetik untuk dianggap sebagai baka terpisah, walaupun terdapat pengasingan geografi.

Baka ini diancam dengan kepupusan, dengan anggaran tahun 2008 sebanyak hanya 300 ekor anjing baka tulen. Sungguhpun pernah digunakan sebagai kaedah pengangkutan pilihan oleh orang Inuit di Artik Kanada, menjelang tahun 1960-an, pasukan anjing pekerja tradisional semakin jarang di Utara. Faktor penyumbang kepada penurunan baka ini termasuklah peningkatan kepopularan kereta salji untuk pengangkutan dan ketersebaran penyakit anjing berjangkit. Kontroversi menyelubungi penghancuran terniat bagi bilangan yang diperbedatkan bagi anjing tarikan Inuit pada antara tahun 1950 dengan tahun 1970 oleh Polis Berkuda Diraja Kanada serta usaha baru-baru ini untuk meningkatkan populasi baka ini.

Zuriat
------

Anjing pertama tiba di Benua Amerika pada 12,000 tahun lalu. Walau bagaimanapun, orang dan anjing mereka tidak bertapak di Artik sehingga ketibaan dua kelompok dari Siberia, orang Paleo-Eskimo pada 4,500 tahun lalu dan orang Thule pada 1,000 tahun lalu. Anjing Inuit dari Kanada (anjing Eskimo Kanada) dan anjing Greenland diturunkan daripada anjing yang dikaitkan dengan orang Thule yang bergantung pada anjing ini untuk pengangkutan dari Siberia.

Pada tahun 2015, sebuah kajian yang menggunakan sebilangan penanda genetik menunjukkan bahawa kedua-duanya merupakan anjing sama dan tidak patut dianggap sebagai baka terpisah, bahawa kedua-duanya mengekalkan warisan peribumi yang mendahului penjajahan dan waktu yang sepadan dengan ketibaan orang Thule, dan bahawa kedua-duanya berbeza daripada *husky* Siberia, *husky* Alaska, dan malamut Alaska. Jujukan-jujukan DNA mitokondrion ibu bagi anjing-anjing Inuit dikelaskan sebagai haplotip A31 yang menandakan seekor leluhur betina bersama. Haplotip ini tidak dapat ditemukan pada anjing moden lain; padanan terdekat adalah dengan jasad seekor anjing berusia 1,000 tahun dari Florida.

Sebuah kajian tahun 2018 menemukan bahawa semua anjing asli yang pada asalnya dibawa oleh gelombang pertama penghijrahan manusia ke Benua Amerika, beristilahkan klad "*pre-contact dog*" ("anjing praperhubungan"; PCD), kini pupus. Kelompok ini termasuk anjing-anjing yang dibawa oleh orang Paleo-Eskimo pada 4,500 tahun lalu. Anjing Eskimo Kanada, yang dibawah dalam gelombang kemudian oleh orang Thule, tergolong dalam kelompok berjiran bagi anjing Artik. Sebuah kajian tahun 2019 mengesahkan bahawa anjing-anjing Artik yang lebih kemudian disebarkan oleh orang Inuit ke serata Amerika Utara pada 2,000 tahun lalu, dan menggantikan gelombang pertama PCD di tempat tujuan anjing-anjing ini.

Perihal
-------

Seekor anjing Eskimo Kanada
### Penampilan

Anjing Eskimo Kanada patut sentiasa bertubuh berkuasa, atletik, dan berpenampilan mengagumkan. Ia patut mempunyai "susuk tubuh yang memberikan penampilan bahawa ia tidak terbina untuk kelajuan tetapi sebaliknya untuk kerja keras". Sebagaimana baka spits yang tipikal, ia mempunyai telinga segi tiga tegak dan ekor berumbai lebat yang terangkat ke arah atas belakangnya. Jantan patut berbeza dengan lebih berotot berbanding dengan betina yang bertulang lebih halus, lebih keciL, dan kerap mempunyai lapis bulu lebih pendek sedikit.

Keserupaan luarannya dengan serigala kerap dicatat oleh para penjelajah semasa Penjelajahan Coppermine 1819–1822. Mereka mencatat bahawa telinga anjing Eskimo yang ditemukan oleh mereka adalah serupa dengan telinga serigala Amerika, dan tungkai hadapan anjing-anjing ini kekurangan tanda hitam di atas paras pergelangan kaki seciri dengan serigala Eropah. Cara paling pasti untuk membezakan kedua-dua spesies ini dikatakan adalah melalui panjang dan postur ekor, yang lebih pendek dan lebih melengkung pada anjing.

#### Bulu dan warna

Seekor anjing Eskimo Kanada
Lapis bulunya adalah sangat tebal dan padat, dengan lapis bulu bawah lembut dan rerambut pengawal kaku dan kasar. Anjing Eskimo mempunyai surai bulu lebat di sekitar lehernya, yang agak mengagumkan pada jantan dan menambahkan ilusi saiz tambahan. Surai ini lebih kecil pada betina. Anjing Eskimo dapat memiliki hampir mana-mana warna, dan tiada warna tunggal atau corak warna tunggal patut mendominasi. Anjing putih padu kerap terlihat, serta anjing putih dengan tompok berwarna lain di kepala atau di tubuh dan di kepala. Anjing berwarna perak atau hitam padu adalah umum juga. Banyak anjing berwarna padu mempunyai tanda mirip topeng putih di muka, kadang-kadang dengan tompok di atas paras mata. Anjing lain pula mungkin mempunyai stoking dan belang hidung putih tanpa tompok mata atau topeng.

#### Saiz

Saiz anjing Eskimo Kanada bergantung pada jantinanya. Jantan berukuran seberat 30–40 kg (66–88 lb) dan berdiri setinggi 58–70 cm (23–28 in) pada paras bahu. Betina pula berukuran seberat 18–30 kg (40–66 lb) dan berdiri setinggi 50–60 cm (20–24 in).

Ia kadang-kadang digunakan untuk acara rekreasi pemburuan beruang kutub di Kanada.
### Perangai

Perangai anjing Eskimo Kanada mencerminkan kerja dan persekitaran aslinya. Ia setia, tabah, berani, cerdas, dan berwaspada. Ia bersikap penyayang dan lembut, dan membentuk ikatan kukuh dengan tuannya dan amat setia. Apabila digunakan sebagai anjing tarikan, ia kerap diperlukan untuk mencari makanan dan memburu makanan sendiri. Hasilnya, banyak anjing Eskimo Kanada mempunyai dorongan pemangsa lebih kuat berbanding dengan sesetengah baka lain. Atas sebab persekitaran aslinya, ia amat menikmati cuaca sejuk dengan kerap memilih untuk tidur di luar pada musim sejuk. Seperti kebanyakan baka spits, ia dapat menjadi sangat kuat bersuara.

Penjagaan dan pelatihan
-----------------------

Anjing Eskimo Kanada memerlukan sangat banyak senaman. Ia tidak boleh hanya dijalankan kerana ia memerlukan kerja dengan lebih keamatan dan lebih senaman daripada yang dapat diberikan oleh ramai pemilik anjing. Keperluan untuk kerja dan rangsangan menjadikannya amat sesuai untuk sukan anjing, seperti *carting*, *mushing*, dan *skijoring*. Ia sangat mudah dilatih dan mengalah, tidak seperti banyak baka spits, serta cerdas. Anjing Eskimo Kanada paling baik dibela dalam iklim sejuk dan terdedah kepada strok haba. Lapis bulunya agak mudah dijaga pada kebanyakan masa dengan keperluan pemberusan hanya sekali atau dua kali seminggu. Walau bagaimanapun, apabila ia berganti bulu (yang berlaku sekali setahun), ia bakal memerlukan penjagaan bulu setiap hari.

Dahulu, orang Inuit memakaikan abah-abah pada anjing mereka sebaik ia mampu berjalan dan kemudian memperoleh tabiat penarikan kereta luncur dalam cubaan untuk membebaskan diri. Pada usia dua bulan, anak anjing ditempatkan bersama dengan anjing dewasa. Kadang-kadang, sepuluh ekor anak anjing diletakkan di bawah pimpinan anjing lebih tua, disertakan dengan pukulan kerap daripada tuan, yang patut mendidik anak anjing itu.

Sejarah
-------

Cetakan ilustrasi "Esquimaux dogs" ("anjing-anjing Eskimo") oleh John James Audubon daripada *The Quadrupeds of North America* ("Kuadruped Amerika Utara")
Anjing Eskimo Kanada yang membawa peralatan semasa Ekspedisi Artik Kanada
Orang Inuit tidak pernah menganggap anjing sebagai sebahagian daripada alam haiwan (*uumajuit*), tetapi hanya sebagai alat untuk kewujudan manusia. Ia digunakan (kini sangat terhad) oleh orang Inuit Kanada sebagai anjing serba guna yang kerap dikerjakan untuk memburu anjing laut dan buruan Artik lain dan menarik bekalan dan orang. Para penjelajah mencatat bahawa anjing-anjing ini mampu menjejak lubang anjing laut dari jarak jauh dan kadang-kadang digunakan untuk memburu beruang kutub. Anjing ini dilaporkan sebagai anjing yang sangat bersungguh-sungguh dalam memburu beruang sampaikan, kadang-kadang, pengendalinya menjeritkan "*nanuq*" (sebutan bahasa Inuktitut untuk beruang) untuk menggalakkan anjing semasa menarik kereta luncur.

Walau bagaimanapun, anjing ini tidak mengejar serigala dan sebaliknya melolong dengan takut apabila didekati oleh serigala. Air kencing beku anjing digunakan oleh orang Inuit sebagai ubat dan bulunya lebih dihargai berbanding dengan bulu serigala, oleh sebab rintangan lebih tinggi terhadap kehausan. Pada waktu kebuluran, anjing digunakan sebagai sumber makanan darurat. Walaupun pernah diandaikan sebagai serigala jinak atau kacukan anjing–serigala oleh para penjelajah, termasuk Charles Darwin oleh sebab keserupaan dari segi penampilan dan penyuaraan, pengujian genetik telah menunjukkan bahawa anjing Eskimo tidak mempunyai keleluhuran serigala terkini.

Baka ini kini diancam dengan kepupusan. Pada abad ke-19 dan awal abad ke-20, baka ini masih dalam permintaan untuk ekspedisi kutub, dan hampir-hampir 20,000 ekor anjing hidup di Artik Kanada pada tahun 1920-an. Walau bagaimanapun, baka ini berkurang dengan ketara menjelang tahun 1960-an. Baka ini pernah diterima untuk pertunjukan oleh kedua-dua American Kennel Club (AKC) dan Canadian Kennel Club (CKC); walau bagaimanapun, pada tahun 1959, AKC menggugurkan baka ini daripada daftarnya oleh sebab angka amat rendah. Anjing Eskimo Kanada dan anjing Greenland kadang-kadang dianggap sebagai baka sama oleh pihak-pihak berwibawa, namun anjing Greenland dapat dikritik kerana kekurangan program pembiakbakaan tersusun, yang menyebabkan pertikaian terhadap keesahannya sebagai baka tulen.

Sejak tahun 1970-an, pihak berminat yang termasuk Eskimo Dog Research Foundation ("Yayasan Penyelidikan Anjing Eskimo"; EDRF) telah berusaha untuk menaikkan angka baka ini. EDRF ditubuhkan pada tahun 1972 dan sebahagian besarnya dibiayai oleh Pemerintah Kanada dan Pemerintah Wilayah Barat Laut, dengan sedikit sokongan daripada CKC. EDRF membeli anjing daripada populasi kecil (kira-kira 200 ekor anjing) yang tersisa di Artik Kanada dari kem-kem pedalaman Inuit di Pulau Baffin, di Semenanjung Boothia, dan di Semenanjung Melville. EDRF kemudian mula membiakbakakan anjing untuk meningkatkan bilangan.

Seekor anak anjing Eskimo Kanada
Brian Ladoon juga membeli anjing pada tahun 1970-an daripada komuniti-komuniti utara di Kanada dan memulakan pembiakbakaan selepas diberi tugas untuk menyelamatkan anjing ini oleh Uskup Omer Alfred Robidoux dari Keuskupan Churchill–Teluk Hudson. Beliau beralih daripada malamut dan *husky* kepada anjing Eskimo Kanada, dan selepas pembiakbakaan selama 30 tahun masih memiliki koloni stok genetik terbesar bagi anjing Eskimo Kanada di dunia. Baka moden berasal daripada bilangan pengasas yang agak ramai, lantas memastikan kebolehubahan genetik cukup untuk mengelakkan pembiakbakaan dalam.

Anjing Eskimo Kanada pada masa ini digunakan dalam pasukan anjing tarikan yang menghibur para pelancong dan untuk pemburuan beruang kutub komersial. Menurut undang-undang, pemburuan beruang kutub di Wilayah Barat Laut dan di Nunavut mesti dijalankan dengan pasukan anjing atau secara berjalan. Syaratnya sebahagiannya adalah untuk tujuan keselamatan; anjing pekerja dapat mengesan dengan lebih baik apabila beruang kutub hadir, manakala bunyi motor kereta salji mengaburi sebarang petanda beruang kutub. Pada 1 Mei 2000, wilayah Nunavut di Kanada secara rasmi mengangkat "anjing Inuit Kanada" sebagai lambang haiwan bagi wilayah itu, lalu menyematkan nama anjing tradisional mereka (*qimmiq*) dalam bahasa Inuktitut.

Pembunuhan anjing oleh RCMP
---------------------------

Pada antara tahun 1950 dengan tahun 1950, Polis Berkuda Diraja Kanada (*Royal Canadian Mounted Police*, RCMP) membunuh anjing tarikan Inuit. Orang Inuit merujuk kejadian ini sebagai *qimmiijaqtauniq*. Anggaran angka anjing terbunuh berjulat antara 1,200 hingga 20,000 ekor anjing.[*perlu rujukan*] Dalam sesetengah komuniti, orang tua-tua telah mendakwa baha pemusnahan ini dilakukan untuk menakut-nakutkan orang Inuit dan untuk sengaja mengganggu-gugat cara hidup mereka. Sebagai respons kepada tuduhan ini, pada tahun 2005, RCMP menjalankan penyiasatan dalaman terhadap pembunuhan ini. Laporannya menyimpulkan bahawa anjing memang dibunuh, namun dengan tujuan kesihatan awam – untuk menggugurkan haiwan sakit, berbahaya, dan merana. Walau bagaimanapun, laporan juga mengakui bahawa RCMP jarang mengikuti ordinan yang mensyaratkan bahawa anjing perlu ditangkap dahulu dan pemilik perlu dimaklumkan dahulu sebelum pembunuhan, bahawa pemilik tidak mengusahakan bantuan menentang pembunuhan tidak munasabah, dan bahawa justifikasi untuk pembunuhan tidak selalu diperjelaskan kepada orang Inuit. Laporan ini menafikan bahawa mana-mana anjing dibunuh sebagai sebahagian rancangan menentang orang Inuit. Persatuan Inui Qikiqtani mengutuk laporan ini sebagai laporan "pincang, cacat, dan tidak lengkap". Persatuan ini kemudian menerbitkan laporan sendiri yang keras-keras mengkritik pembunuhan anjing oleh RCMP sementara masih belum menemukan konspirasi sengaja menentang orang Inuit.

Pada Ogos 2019, Menteri Hubungan Mahkota–Peribumi Kanada Carolyn Bennett menyatakan permintaan maaf meluas kepada orang Inuit Pulau Baffin, termasuk kerana pembunuhan dan kemerosotan angka paksaan bagi anjing Inuit. Ini merupakan acara ketiga bagi sederet permintaan maaf yang dinyatakan oleh sebab penderaan terdahulu, layanan buruk, dan pemindahan paksa orang Inuit, dan hadir dengan sumbangan CA$20 juta kepada Persatuan Inuit Qikiqtani, $700,000 daripadanya disalurkan kepada perlumbaan anjing tarikan Nunavut Quest tahunan selama 7 tahun.

Lihat juga
----------

* Anjing asli Amerika
* Malamut Alaska
* Anjing Eskimo Amerika
* Kumpulan Baka Utara
* *Husky* Siberia

Rujukan
-------

1. 1 2 3 4 5  New Zealand Kennel Club: Canadian Eskimo Dog breed standard. (Inggeris) Dicapai pada 2 Januari 2024.
2. 1 2  "Legislative assembly of Nunavut: The Canadian Inuit Dog (CANIS FAMILIARIS BOREALIS) - Official Animal of Nunavut" (dalam bahasa Inggeris). Diarkibkan daripada yang asal pada 14 Mei 2021. Dicapai pada 2 Januari 2024.
3. ↑  qimmiq[*pautan mati kekal*] di Inuktitut Living Dictionary. Dicapai pada 2 Januari 2024.
4. 1 2 3  Inuit Sled Dogs in the Baffin Region, 1950 to 1975 (Inggeris) Diarkibkan 15 Julai 2011 di Wayback Machine Qikiqtani Truth Commission
5. 1 2  *Population Genetic Analyses of the Greenland dog and Canadian Inuit dog* (Inggeris) oleh Hanne Friis Andersen, halaman 39. Lihat jugaGreenland Dog / Inuit Dog…. it makes no difference (Inggeris) dalam *The Fan Hitch* Jilid 7, Bilangan 4, September 2005 *Journal of the Inuit Sled Dog International*. Dicapai pada 2 Januari 2024.
6. 1 2 3  Brown, S K; Darwent, C M; Wictum, E J; Sacks, B N (2015). "Using multiple markers to elucidate the ancient, historical and modern relationships among North American Arctic dog breeds". *Heredity* (dalam bahasa Inggeris). **115** (#6): 488–495. doi:10.1038/hdy.2015.49. PMC 4806895. PMID 26103948.
7. ↑  "News | Canadian Eskimo Dog Foundation - Churchill MB Canada" (dalam bahasa Inggeris). Diarkibkan daripada yang asal pada 3 Februari 2014. Dicapai pada 2 Januari 2024.
8. ↑  Canadian Inuit Dogs History (Inggeris)
9. ↑  Ní Leathlobhair, Máire; Perri, Angela R; Irving-Pease, Evan K; Witt, Kelsey E; Linderholm, Anna; Haile, James; Lebrasseur, Ophelie; Ameen, Carly; Blick, Jeffrey; Boyko, Adam R; Brace, Selina; Cortes, Yahaira Nunes; Crockford, Susan J; Devault, Alison; Dimopoulos, Evangelos A; Eldridge, Morley; Enk, Jacob; Gopalakrishnan, Shyam; Gori, Kevin; Grimes, Vaughan; Guiry, Eric; Hansen, Anders J; Hulme-Beaman, Ardern; Johnson, John; Kitchen, Andrew; Kasparov, Aleksei K; Kwon, Young-Mi; Nikolskiy, Pavel A; Lope, Carlos Peraza; dll. (2018). "The evolutionary history of dogs in the Americas" (PDF). *Science* (dalam bahasa Inggeris). **361** (6397): 81–85. Bibcode:2018Sci...361...81N. doi:10.1126/science.aao4776. PMC 7116273. PMID 29976825.
10. ↑  Ameen, Carly; Feuerborn, Tatiana R.; Brown, Sarah K.; Linderholm, Anna; Hulme-Beaman, Ardern; Lebrasseur, Ophélie; Sinding, Mikkel-Holger S.; Lounsberry, Zachary T.; Lin, Audrey T.; Appelt, Martin; Bachmann, Lutz; Betts, Matthew; Britton, Kate; Darwent, John; Dietz, Rune; Fredholm, Merete; Gopalakrishnan, Shyam; Goriunova, Olga I.; Grønnow, Bjarne; Haile, James; Hallsson, Jón Hallsteinn; Harrison, Ramona; Heide-Jørgensen, Mads Peter; Knecht, Rick; Losey, Robert J.; Masson-Maclean, Edouard; McGovern, Thomas H.; McManus-Fry, Ellen; Meldgaard, Morten; dll. (2019). "Specialized sledge dogs accompanied Inuit dispersal across the North American Arctic". *Proceedings of the Royal Society B: Biological Sciences* (dalam bahasa Inggeris). **286** (1916): 20191929. doi:10.1098/rspb.2019.1929. PMC 6939252. PMID 31771471.
11. ↑  Canadian Kennel Club: Canadian Eskimo Dog breed standard. (Inggeris) Dicapai pada 2 Januari 2024.
12. 1 2  *Fauna Boreali-americana, Or, The Zoology of the Northern Parts of British America: Containing Descriptions of the Objects of Natural History Collected on the Late Northern Land Expeditions, Under Command of Captain Sir John Franklin, R.N.* (Inggeris) oleh John Richardson, William Swainson, William Kirby, diterbitkan oleh J. Murray, 1829
13. ↑  Polar Controversy (Inggeris) Diarkibkan 30 Mei 2008 di Wayback Machine Dicapai pada 2 Januari 2024.
14. 1 2 3  Qimmiq — Dogs (Inggeris) Dicapai pada 2 Januari 2024.
15. ↑  nanuq di Inuktitut Living Dictionary (Inggeris). Dicapai pada 2 Januari 2024.
16. 1 2  *The Menageries: Quadrupeds, Described and Drawn from Living Subjects* (Inggeris) oleh James Rennie, Society for the Diffusion of Useful Knowledge (Great Britain). Penyumbang Charles Knight, William Clowes, Longman, Rees, Orme, Brown, dan Green, Oliver & Boyd, diterbitkan oleh Charles Knight, 1829
17. ↑  Coppinger, Ray (2001). *Dogs: a Startling New Understanding of Canine Origin, Behavior and Evolution* (dalam bahasa Inggeris). Simon and Schuster. m/s. 352. ISBN 0-684-85530-5.
18. ↑  *The Variation of Animals and Plants Under Domestication Part One* (Inggeris) oleh Charles Darwin, 1885
19. ↑  Inuit Sled Dog International (Inggeris) Diarkibkan 19 Julai 2014 di Wayback Machine Dicapai pada 2 Januari 2024.
20. ↑  The Seven Wonders - Animals (Inggeris). Dicapai pada 2 Januari 2024.
21. ↑  Polar Bear World (Inggeris) Diarkibkan 16 Oktober 2007 di Wayback Machine Dicapai pada 2 Januari 2024.
22. 1 2  Canadian Eskimo Dog Foundation - About (Inggeris) Diarkibkan 1 Februari 2014 di Wayback Machine
23. ↑  Summary of Hunting Regulations 2010/2011 (Inggeris) Diarkibkan 20 Mei 2013 di Wayback Machine halaman 7.
24. ↑  2012-2013 Summary of Hunting Regulations (Inggeris) Diarkibkan 4 September 2012 di Wayback Machine halaman 20
25. ↑  Motion 25 – 1(3): Official Emblems (Inggeris), Isnin 1 Mei 2000, Nunavut Hansard, Halaman 2049.
26. ↑  Ole Gjerstad; Joelie Sanguya. "Qimmit: A Clash of Two Truths". *Documentary film* (dalam bahasa Inggeris). Lembaga Filem Kebangsaan Kanada. Dicapai pada 2 Januari 2024.
27. ↑  Bell, Jim (8 Disember 2006). "RCMP: Dogs killed for health and safety". *Nunatsiaq News* (dalam bahasa Inggeris). Diarkibkan daripada yang asal pada 6 Mac 2012. Dicapai pada 2 Januari 2024.
28. ↑  Final Report: RCMP Review of Allegations Concerning Inuit Sled Dogs (Inggeris) Diarkibkan 16 April 2014 di Wayback Machine
29. ↑  "Federal government apologizes to Baffin Inuit for sled dog killings, forced relocations". *CBC* (dalam bahasa Inggeris). 14 Ogos 2019. Dicapai pada 2 Januari 2024.
30. ↑  "Federal government apologizes to Baffin Inuit for sled dog killings, forced relocations". *CBC* (dalam bahasa Inggeris). 14 Ogos 2019. Dicapai pada 2 Januari 2024.

Catatan
-------

1. ↑  Jawi: ‏انجيڠ ايسکيمو کانادا‎code: ms is deprecated ‎; bahasa Inggeris: *Canadian Eskimo dog*code: en is deprecated
2. ↑  Jawi: ‏انجيڠ اينوءيت کانادا‎code: ms is deprecated ‎; bahasa Inggeris: *Canadian Inuit dog*code: en is deprecated

Pautan luar
-----------

|  |  |
| --- | --- |
|  | Wikimedia Commons mempunyai media berkaitan ***Anjing Eskimo Kanada*** |

* Kelab Anjing Eskimo Kanada Great Britain (Inggeris)
* Rangkaian Anjing Inuit/Eskimo Kanada (Inggeris)
* Inuit Sled Dog International (Inggeris) Diarkibkan 19 Julai 2014 di Wayback Machine
* Anjing Inuit (Eskimo) Kanada (Inggeris)
* The Fan Hitch, Laman Sesawang dan Jurnal Anjing Tarikan Inuit (Inggeris)
* Anjing Inuit: Asal Usul, Persekitaran dan Sejarahnya (Inggeris) Diarkibkan 20 Februari 2013 di Wayback Machine

| * l
* b
* s
Anjing berasal dari Kanada |
| --- |
| Ekstan | 
* Anjing Eskimo Kanada
* Anjing Landseer
* Anjing Newfoundland
* Anjing pengutip berbunyi itik Nova Scotia
* Anjing pengutip Labrador
* Anjing tarikan Siberia Seppala

 | Kanada |
| Pupus | 
* Anjing air St. John's
* Anjing beruang Tahltan
* Anjing Orang Asli Hare
* Anjing wul Salish

 |

| * l
* b
* s
Anjing jenis spits mengikut seksyen FCI |
| --- |
| Anjing Tarikan Nordik | 
* Anjing Greenland
* *Husky* Siberia
* Malamut Alaska
* Anjing Samoyed

 |
| Anjing Pemburu Nordik | 
* Anjing beruang Karelia
* Anjing Jämtland
* Laika Rusia-Eropah
* Laika Siberia Barat
* Laika Siberia Timur
* Anjing pemburu elk Norway
* Anjing pemburu elk Norway hitam
* Anjing pufin Norway
* Spits Finland
* Spits Norrbotten

 |
| Anjing Penjaga dan Gembala Nordik | 
* *Buhund* Norway
* Anjing gembala Iceland
* Anjing gembala Lapland
* Anjing gembala Sweden
* Anjing Lap Finland
* Anjing Lap Sweden

 |
| Spits Eropah | 
* Anjing Kees
* Anjing Pomerania
* Anjing rubah kecil Itali
* Spits Jerman
* Spits Kecil
* Spits Sederhana

 |
| Spits Asia dan baka berkaitan | 
* Anjing Akita
* Anjing Akita Amerika
* Anjing Bangkaew Thai
* *Chow chow*
* Anjing Eurasia
* Anjing Hokkaido
* Anjing Jindo Korea
* Anjing Kai
* Anjing Kishu
* *Shar pei*
* *Shiba inu*
* Anjing Shikoku
* Spits Jepun

 |
| Tidak dikategorikan oleh FCI sebagai Spits  (dalam kumpulan/subkumpulan lain atau tidak diakui) | 
* *Corgi* Wales Cardigan (FCI: Gembala)
* *Corgi* Wales Pembroke (FCI: Gembala)
* Anjing Eskimo Amerika
* Anjing Eskimo Kanada
* *Husky* Alaska
* *Husky* Labrador
* *Husky* Sungai Mackenzie
* Anjing Kanaan (FCI: Primitif)
* Anjing Kintamani
* *Klee kai* Alaska
* Anjing Inuit Utara
* *Nureongi*
* Anjing Pungsan
* *Schipperke* (FCI: Gembala)
* Spits Denmark
* Spits India
* Anjing Tamaskan
* Anjing tarikan Siberia Seppala

 |
| Baka pupus | 
* Anjing anjing laut Seskar
* Anjing beruang Tahltan
* Anjing Guejae
* *Husky* Sakhalin
* Anjing Orang Asli Hare
* Spits Gembala
* Anjing wul Salish

 |